# JCMS – JSP-based Content Management System

Νίκος Γεωργίου – 9 Ιουλίου 2004

# Εισαγωγή

Το jcms είναι ένα εργαλείο διαχείρισης περιεχομένου. Τα κοινά στοιχεία στα συστήματα παρουσίασης περιεχομένου είναι:

1. οι πληροφορίες είναι οργανωμένες σε δενδρική διάταξη. Για παράδειγμα σε ένα πόρταλ έχουμε τις κατηγορίες Φόρα, Ειδήσεις, Αρχεία για κατέβασμα κλπ. Κάτω από την κατηγορία Φόρα έχουμε τα διάφορα φόρα οργανωμένα σε κατηγορίες π.χ. Υπολογιστές, Ίντερνετ, Γενικές Συζητήσεις κ.ο.κ.
2. οι χρήστες έχουν διαφορετικά δικαιώματα σε κάθε πληροφορία (γενικά). Για παράδειγμα οι επισκέπτες ενός φόρουμ δεν μπορούν να γράψουν μηνύματα ενώ οι εγγεγραμένοι χρήστες μπορούν. Επίσης, ο κάτοχος ενός μηνύματος μπορεί να το τροποποιήσει ενώ ο διαχειριστής του φόρουμ μπορεί ακόμα και να το διαγράψει!

# Φιλοσοφία

## Κόμβοι

Για να παραστήσουμε οσοδήποτε πολύπλοκα συστήματα παρουσίασης περιεχομένου χρησιμοποιούμε ένα γράφο (όχι δέντρο) διότι μπορεί π.χ. ένας σχετικός σύνδεσμος να βρίσκεται κάτω από πολλούς κόμβους. Έχουμε λοιπόν ένα γράφο που αποτελείται από κόμβους. Ο κόμβος είναι μία κατηγοριοποίηση ή μία πληροφορία. Πρέπει να του έχουμε δώσει αρκετά πεδία ώστε να καλύπτει την ένωση των υποπεριπτώσεων. Δηλαδή ένας κόμβος αναπαριστά και την κατηγορία Φόρα και την κατηγορία Ειδήσεις και το φόρουμ Ίντερνετ και το μήνυμα “Έχω πρόβλημα με το ίντερνετ” και τις απαντήσεις σε αυτό το μήνυμα κ.ο.κ. Έτσι πρέπει να έχει πολλά πεδία ώστε να καλύπτονται όλες αυτές οι περιπτώσεις. Οι κόμβοι βρίσκονται σε γράφο και όχι σε δέντρο – δηλαδή γενικά μπορούν να έχουν πάνω από έναν γονικό κόμβο.

## Χρήστες

Οι χρήστες είναι απλά οι χρήστες του συστήματος.

## Ρόλοι

Για ένα δεδομένο σύστημα υπάρχουν κάποια στοιχειώδη δικαιώματα που έχουν οι χρήστες (π.χ. προσθήκη άρθρου, επεξεργασία άρθρου, διαγραφή άρθρου, απάντηση σε άρθρο, προσθήκη φόρουμ, διαγραφή φόρουμ, και πάρα πολλά άλλα). Ένας ρόλος είναι ένα σύνολο από στοιχειώδη δικαιώματα. Παίρνουμε δηλαδή τα δικαιώματα προσθήκη επεξεργασία και διαγραφή άρθρου και το σύνολό τους το καλούμε “forum moderator”. Αυτό είναι ένας ρόλος.

## Όλα μαζί

Η ανάθεση δικαιωμάτων γίνεται ως εξής. Αν έχουμε ένα χρήστη π.χ. το Γιώργο και ένα φόρουμ π.χ. το Ίντερνετ τότε φτιάχνουμε την τριάδα (Γιώργος, Ίντερνετ, forum moderator) και έτσι ο Γιώργος έχει τα δικαιώματα του forum moderator επι του φόρουμ Ίντερνετ.